**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Σεπτεμβρίου 2021, ημέρα Τρίτη και ώρα 10.15΄, στην Αίθουσα «Προέδρου Αθανασίου Κωνστ. Τσαλδάρη», συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Οργανισμός του Νομικού Συμβουλίου του Κράτους (ΝΣΚ) και κατάσταση των λειτουργών και των υπαλλήλων του» (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, καθώς και αρμόδιοι υπηρεσιακοί φορείς.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Ευγενία Βελώνη, Πρόεδρος του Νομικού Συμβουλίου του Κράτους (ΝΣΚ), Εμμανουέλα Πανοπούλου, Πρόεδρος της Ένωσης Μελών του Νομικού Συμβουλίου του Κράτους (ΝΣΚ), Παναγιώτα Αλεξίου, Πρόεδρος του Συλλόγου Διοικητικών Υπαλλήλων του Νομικού Συμβουλίου του Κράτους (ΝΣΚ) και Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδος (ΟΕΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γεώργιος Αμανατίδης, Γεώργιος Βλάχος, Μανούσος – Κωνσταντίνος Βολουδάκης, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Αλέξανδρος Φλαμπουράρης, Μιχαήλ Κατρίνης, Κωνσταντίνος Σκανδαλίδης, Μαρία Κομνηνάκα, Βασίλειος Βιλιάρδος και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, κύριε Υπουργέ καλημέρα. Αρχίζει η συνεδρίαση της Επιτροπής μας με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Οργανισμός του Νομικού Συμβουλίου του Κράτους (ΝΣΚ) και κατάσταση των λειτουργών και των υπαλλήλων του». Είμαστε στη δεύτερη συνεδρίαση, έχουμε την ακρόαση των εξωκοινοβουλευτικών προσώπων και θα ξεκινήσουμε με την κυρία Βελώνη, την Πρόεδρο του Νομικού Συμβουλίου του Κράτους.

Κυρία Βελώνη έχετε το λόγο για 3 λεπτά και στη συνέχεια, στην πορεία της συζήτησης, θα δώσετε απαντήσεις στους συναδέλφους, εφόσον βεβαίως τεθούν κάποια θέματα.

**ΕΥΓΕΝΙΑ ΒΕΛΩΝΗ (Πρόεδρος του Νομικού Συμβουλίου του Κράτους (ΝΣΚ)):** Ευχαριστώ κ. Πρόεδρε. Έχετε, ενώπιόν σας, ένα σχέδιο νόμου για το νέο Οργανισμό του Νομικού Συμβουλίου του Κράτους για ένα σύγχρονο και καινοτόμο Νομικό Συμβούλιο με δυναμωμένο ρόλο κατά την εκτίμησή μας που περιλαμβάνει, αναμόρφωση της δομής και της λειτουργίας του, τον ψηφιακό μετασχηματισμό του και την αλλαγή της φιλοσοφίας του, ώστε το Νομικό Συμβούλιο του Κράτους να είναι κοντά στη διοίκηση, στους πολίτες, αλλά και φιλικό προς το προσωπικό του. Η δομή και η λειτουργία του Νομικού Συμβουλίου αναβαθμίζεται, ο ψηφιακός μετασχηματισμός του έχει ξεκινήσει προ πολλού. Επίσης, ενδυναμώνεται και η φιλοσοφία του είναι, πια, πιο δημοκρατική μπορώ να πω και πιο αποτελεσματική για την καλύτερη υπεράσπιση του δημοσίου συμφέροντος. Νομίζω αυτά, ως προκαταρκτικά. Θα είναι προτιμότερο να απαντήσουμε στις ερωτήσεις, ενδεχομένως, των μελών της Επιτροπής, αφού ακούσουμε και τους συναδέλφους, οι οποίοι έχουν ή δεν έχουν αντιρρήσεις, δεν τον ξέρουμε. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ κυρία Πρόεδρε. Θα περάσουμε στην κ. Εμμανουέλα Πανοπούλου, Πρόεδρο της Ένωσης Μελών του Νομικού Συμβουλίου του Κράτους. Κυρία Πανοπούλου έχετε το λόγο.

**ΕΜΜΑΝΟΥΕΛΑ ΠΑΝΟΠΟΥΛΟΥ (Πρόεδρος της Ένωσης Μελών του Νομικού Συμβουλίου του Κράτους (ΝΣΚ)):** Η Ένωση Μελών του Νομικού Συμβουλίου του Κράτους, εξαρχής, ήταν υπέρ της αναβάθμισης του Νομικού Συμβουλίου του Κράτους και της υιοθέτησης νέου Οργανισμού. Με το προτεινόμενο σχέδιο νόμου έχουν επέλθει αρκετά νέα στοιχεία στο Νομικό Συμβούλιο και υπάρχει η πρόθεση να βελτιωθούν ζητήματα, ακόμα περισσότερο. Εμείς θα εστιάσουμε σε πολύ λίγα θέματα.

Στο θέμα του ψηφιακού ανασχηματισμού για το οποίο φυσικά η Ένωση είναι υπέρ, ότι το σύστημα το οποίο εισήχθη το τελευταίο εξάμηνο εσπευσμένα παρουσιάζει αρκετές δυσλειτουργίες. Η βελτίωσή τους θα μπορέσει να διευκολύνει τους συναδέλφους, διότι μέχρι στιγμής η μεταβατική περίοδος, η οποία διαρκεί αρκετό χρονικό διάστημα μας δημιουργεί πολλές δυσλειτουργίες και επιβαρύνει τους συναδέλφους με ζητήματα που δεν άπτονται των κυρίων καθηκόντων τους που είναι η υπεράσπιση των συμφερόντων του δημοσίου. Η Ένωση Μελών προέβη σε εκτενείς παρατηρήσεις σε σχέση με το σχέδιο νόμου. Ορισμένες εξ αυτών υιοθετήθηκαν από το Νομικό Συμβούλιο του Κράτους, τον Υπουργό Οικονομικών και τις Επιτροπές, πριν φτάσει στην κατάθεσή του ο νόμος.

Θεωρούμε ότι όλες οι προτάσεις, οι οποίες έγιναν δεκτές είναι προς την ορθή κατεύθυνση βελτίωσης του υπάρχοντος σχεδίου νόμου. Σε κάθε περίπτωση οι παρατηρήσεις, οι οποίες είχαν υποβληθεί και αφορούν μεμονωμένα ζητήματα, όπως είναι η καταγραφή της γνώμης της μειοψηφίας και στις περιπτώσεις των γνωμοδοτήσεων που αφορούν ζητήματα εξαιρετικού ενδιαφέροντος υπέρ του δημοσίου συμφέροντος είναι αναγκαία προκειμένου να λαμβάνει γνώση ο Υπουργός, ο οποίος αποδέχεται τη γνωμοδότηση. Σε κάθε περίπτωση η αρχή της διαφάνειας που διατρέχει ολόκληρη τη διοίκηση θα πρέπει και στην περίπτωση του Νομικού Συμβουλίου να ενισχυθεί.

Τέλος στην καθιέρωση ενδιάμεσου βαθμού παρέδρου ένα αίτημα, το οποίο είναι διαχρονικό στο Νομικό Συμβούλιο αλλά προσκρούει στα ζητήματα της διαστρωμάτωσης των βαθμών, θεωρούμε ότι, αν αυξηθούν οι θέσεις οικονομικών συμβούλων και αυτό το ζήτημα μπορεί να αντιμετωπιστεί. Θα δώσει την ευκαιρία σε συναδέλφους που έχουν πολλά χρόνια στη θέση του παρέδρου να απολαύσουν ένα βαθμό παραπάνω και να μπορέσουν να παραμείνουν στην υπηρεσία κατ’ αντιστοιχία τους δικαστικούς λειτουργούς για δύο ακόμα έτη.

Αυτές είναι οι πιο βασικές παρατηρήσεις από την πλευρά της Ένωσης Μελών και ευχαριστούμε για την πρόσκληση και για το ενδιαφέρον σας.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος Της Επιτροπής):** Ευχαριστούμε κυρία Πανοπούλου.

Τον λόγο έχει η κυρία Παναγιώτα Αλεξίου, πρόεδρος του συλλόγου διοικητικών υπαλλήλων του Νομικού Συμβουλίου του Κράτους.

**ΠΑΝΑΓΙΩΤΑ ΑΛΕΞΙΟΥ(Πρόεδρος Συλλόγου Διοικητικών Υπάλληλων του Νομικού Συμβουλίου του Κράτους):** Δεν είχαμε προετοιμαστεί κατάλληλα για τη συνάντηση και για την συνεδρίαση, δεν το γνωρίζαμε. Παρόλα αυτά ευελπιστούμε με τον καινούριο Οργανισμό και με τα περιγράμματα θέσεις που έχουν ανακοινωθεί να γίνει κάτι πάρα πολύ ορθό για τη σωστή λειτουργία του Νομικού Συμβουλίου του Κράτους. Έχουμε κοινούς στόχους και με το κύριο προσωπικό. Μίλησε εξάλλου προηγουμένως η κυρία Πρόεδρος και η κυρία Πρόεδρος της Ένωσης Μελών. Έχουμε μελετήσει τον οργανισμό, έχουμε κάποιες παρατηρήσεις, είχαμε θετική εξέλιξη και αποδοχή από τη διοίκηση και νομίζω ότι βαδίζουμε σε ένα κοινό πλαίσιο.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος Της Επιτροπής):** Το λόγο έχει ο κ. Κόλλιας, Πρόεδρο του Οικονομικού Επιμελητηρίου Ελλάδος.

**ΚΩΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητήριου Ελλάδος(ΟΕΕ):** Καλημέρα σας, ευχαριστούμε για την πρόσκληση. Το σχέδιο νόμου που συζητείται στη Βουλή αναφέρεται στην αναμόρφωση και στον εκσυγχρονισμό του Νομικού Συμβουλίου του Κράτους. Σκοπός ο ψηφιακός μετασχηματισμός του και η εξάλειψη των γραφειοκρατικών πρακτικών. Αναμφισβήτητα ο εκσυγχρονισμός του Νομικού Συμβουλίου του Κράτους και η μετάβαση του στη νέα ψηφιακή εποχή αποτελούν βήματα εξέλιξης της δημόσιας διοίκησης. Είναι συνταγματικά επιβεβλημένο να θεσπιστεί όμως μεταβατική διάταξη στο άρθρο 40 που να προβλέπει την εξάντληση του πίνακα των επιτυχόντων του διαγωνισμού του 2019 και τον διορισμό όλων των επιτυχόντων στις κενές οργανικές θέσεις. Θεωρούμε αναγκαία την ύπαρξη ηλικιακών ορίων αλλά και της αναγκαίας εργασιακής εμπειρίας.

Στο τρίτο μέρος του νομοσχεδίου που προβλέπει διατάξεις σχετικά με το διοικητικό προσωπικό του Νομικού Συμβουλίου του Κράτους, το Οικονομικό Επιμελητήριο της Ελλάδος καταθέτει τις απόψεις του σχετικά με τη λειτουργία και στελέχωση γενικά των οικονομικών υπηρεσιών. Ο φορέας μας αναγνωρίζοντας την αναγκαιότητα στελέχωσης των δημοσίων υπηρεσιών από πτυχιούχους οικονομικών σχολών με παρέμβασή του προς την πολιτεία το 2003 κιόλας πέτυχε να προβλεφθεί κλάδος αμιγώς λογιστικός ή οικονομικός με προσόντα διορισμού πτυχία διπλώματα οικονομικών μόνο σπουδών. Ο οικονομολόγος στο δημόσιο τομέα συμβάλλει στην ορθή διαχείριση των οικονομικών θεμάτων, στην κατάλληλη αποτύπωση των εσόδων και των δαπανών, στον εξορθολογισμό των δημοσίων δαπανών, στη διαφανή διαχείριση των δημοσίων πόρων.

Στο άρθρο 107 και 108 δεν προβλέπονται θέσεις ΠΕ Οικονομικού στην κατανομή θέσεων προσωπικού και επιπλέον στο άρθρο 110 προβλέπεται για τις διευθύνσεις διοικητικού και λειτουργικής υποστήριξης και οικονομικών υποθέσεων να επιλέγονται ως προϊστάμενοι διοικητικοί υπάλληλοι κατηγορίας πανεπιστημιακής εκπαίδευσης και στα τμήματα των παραπάνω διευθύνσεων να τοποθετούνται κατά συνέπεια ως προϊστάμενοι υπάλληλοι των κλάδων ΠΕ Νομικών, ΠΕ Διοικητικού-Οικονομικού, ΤΕ Διοικητικού Λογιστικού και ΔΕ Διοικητικών Γραμματέων. Θεωρούμε απαράδεκτη την τοποθέτηση πτυχιούχων μη οικονομικών σπουδών σε θέσεις ευθύνης οικονομικού αντικειμένου και επικίνδυνη για το δημόσιο συμφέρον και ως εκ τούτου ζητούμε και από το βήμα αυτής της Επιτροπής ως ελάχιστη διορθωτική ενέργεια, κατά την αξιολόγηση των αιτήσεων των υποψηφίων να προκρίνονται οι έχοντες βασικό πτυχίο σε οικονομικές σπουδές για την κατάληψη αυτών των θέσεων.

Επιπροσθέτως, στο άρθρο 120 του νομοσχεδίου αναφέρεται ότι γραφεία Νομικού Συμβουλίου του Κράτους και Ειδικά Γραφεία Νομικού Συμβουλίου του Κράτους λειτουργούν σε υπουργεία, δημόσιους οργανισμούς και ανεξάρτητες αρχές, τα νομικά πρόσωπα που ευθύνονται για γνωμοδοτήσεις στο αρμόδιο γραφείο του Νομικού Συμβουλίου του Κράτους του υπουργείου που τα εποπτεύει. Παρατηρείται σε πολλές περιπτώσεις ερωτημάτων ή εποπτευόμενες υπηρεσίες να μην λαμβάνουν έγκαιρα τις γνωμοδοτήσεις των λειτουργών του Νομικού Συμβουλίου του Κράτους και για το λόγο αυτό κρίνεται άκρως θετική η παράγραφος 3 του άρθρου 8 που προσδιορίζει ότι η γνωμοδότηση πρέπει να εκδίδεται εντός τριών μηνών από την κατάθεση του ερωτήματος ή των συμπληρωματικών στοιχείων του ερωτήματος.

Τέλος, θα πρέπει να προβλεφθεί ένα ανώτατο χρονικό όριο σε κατεπείγουσες περιπτώσεις. Το Νομικό Συμβούλιο του Κράτους αποτελεί ενιαία ανώτατη αρχή του Κράτους ως αποστολή του έχει τη νομική υποστήριξη του δημοσίου, των νομικών προσώπων δημοσίου δικαίου, των ανεξάρτητων αρχών και των λοιπών φορέων, των οποίων διεξάγει η νομική υπηρεσία. Ο νέος αυτός οργανισμός έρχεται πράγματι να αναβαθμίσει και να εναρμονίσει τις υπηρεσίες του Νομικού Συμβουλίου του Κράτους στις σύγχρονες προκλήσεις και να προσφέρει ακόμα υψηλότερης ποιότητας νομικές υπηρεσίες στο δημόσιο και στους δεκάδες λοιπούς φορείς. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον Πρόεδρο του Οικονομικού Επιμελητηρίου. Έχουμε καλέσει τον Πρόεδρο της Ένωσης Δικαστών και Εισαγγελέων, τον κύριο Σεβαστίδη, αλλά δεν θα συνδεθεί.

Επίσης, να σας ενημερώσω ότι μας έχει αποσταλεί υπόμνημα από το σωματείο «Ένωση Επιτυχόντων του Νομικού Συμβουλίου του Κράτους 2019», το οποίο θα κοινοποιήσουμε σε όλους τους συναδέλφους.

Έχουμε ολοκληρώσει με τους φορείς, τους οποίους είχαμε καλέσει, οπότε περνάμε στους συναδέλφους.

Ο κ. Σπανάκης έχει το λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας):** Κύριε Πρόεδρε,άκουσα με πάρα πολλή προσοχή και την κυρία Βελώνη, την Πρόεδρο του Νομικού Συμβουλίου του Κράτους και την κυρία Πανοπούλου και την κυρία Αλεξίου. Καταλάβαμε ότι συμφωνούν και ότι η γενική άποψή τους είναι ότι με αυτό το νομοσχέδιο δημιουργείται ένας πραγματικός ψηφιακός μετασχηματισμός στο Νομικό Συμβούλιο του Κράτους και σε γενικές γραμμές έγινε κατανοητό ότι πέρα από τον ψηφιακό μετασχηματισμό, μιλάμε και για ένα εκσυγχρονισμό του Νομικού Συμβουλίου του Κράτους, όπου υπήρχε μια ανάγκη.

Δεν θέλω να διατυπώσω ερώτηση, διότι έγινε κατανοητό από τους φορείς ότι συμφωνούν με το νομοσχέδιο αυτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Εγώ θέλω να διατυπώσω την ίδια ερώτηση και στην κυρία Πρόεδρο του Νομικού Συμβουλίου του Κράτους, αλλά και στην Πρόεδρο της Ένωσης Μελών του Νομικού Συμβουλίου του Κράτους, να μας πουν την άποψή τους για τη δυνατότητα συμβιβαστικής επίλυσης της διαφοράς, χωρίς να υπάρχει αμετάκλητη δικαστική απόφαση ή προηγούμενη νομολογία, δηλαδή για το άρθρο 27 παράγραφος 1.

Να μας πουν την άποψη τους για το ότι δεν μπορεί να καταχωρίζεται η γνώμη της μειοψηφίας στις γνωμοδοτήσεις και όχι μόνο να καταχωρίζεται, αλλά ότι δεν απαιτείται όποιος έχει έννομο συμφέρον να λάβει γνώση αυτής. Επίσης, αν πιστεύουν ότι υφίσταται αυτήν τη στιγμή μικρός αριθμός οργανικών θέσεων στο Νομικό Συμβούλιο του Κράτους και ιδίως σε δικαστικούς πληρεξουσίους. Είναι μόνο 252. Ποια είναι η άποψή τους για το αν πρέπει ή όχι να προσληφθούν οι επιτυχόντες του διαγωνισμού του 2019; Επίσης, τη γνώμη τους για το αν συμφωνούν ή όχι με απόφαση του Προέδρου να συγχωνεύονται και να καταργούνται δικαστικά γραφεία.

Επίσης, θα ήθελα την άποψή τους για το εάν συμφωνούν με τις προϋποθέσεις που τίθενται για τον αναδιορισμό των λειτουργών του Νομικού Συμβουλίου του Κράτους, άρθρο 53 παράγραφος 1. Να τονίσω ότι εδώ υπάρχει μια άνιση μεταχείριση μεταξύ των μελών του Νομικού Συμβουλίου του Κράτους και των δικαστών για τον αναδιορισμό. Έχει αυξηθεί με το παρόν νομοσχέδιο τόσο ο χρόνος προϋπηρεσίας, όσο και ο χρόνος που μπορεί κάποιος μετά, για παράδειγμα, την ανάρρωσή του από κάποια ασθένεια να επιστρέψει στην εργασία του. Υπάρχει, βέβαια, και ad hoc απόφαση του Συμβουλίου της Επικρατείας, η 1729/2014, για τον καθορισμό της σειράς αρχαιότητας σε περίπτωση αναδιορισμού, η απόφαση αυτή έρχεται σε αντίθεση με το παρόν νομοσχέδιο.

Επίσης, πάλι προς τις Προέδρους του Νομικού Συμβουλίου του Κράτους και της Ένωσης Μελών, αν συμφωνούν με το να είναι τα μέλη των δευτεροβάθμιων πειθαρχικών συμβουλίων να μην είναι αποκλειστικής απασχόλησης. Φυσικά, θα ήθελα μια γενική τοποθέτησή τους για το κεφάλαιο του πειθαρχικού δικαίου. Βλέπουμε να αυστηροποιείται το πλαίσιο των πειθαρχικών ποινών και των συνεπειών που θα έχουν για τους λειτουργούς. Αυτό, βέβαια, γίνεται αυστηρότερο ακόμη και με όσα προβλέπονται για τους δικαστές. Θα ήθελα να κάνω και άλλες ερωτήσεις αλλά θα τις απευθύνω στον Υπουργό στην κατ’ άρθρο συζήτηση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Προς την Πρόεδρο του Νομικού Συμβουλίου του Κράτους, αν η συνολική πρόταση που γίνεται για τον παρόντα οργανισμό και οι προθεσμίες που προβλέπονται συμβαδίζουν με τη δυνατότητα που έχει σήμερα η υπάρχουσα δομή και λειτουργία να μετασχηματιστεί χωρίς να υπάρξει μεγάλη ενίσχυση, όχι μόνο σε επίπεδο προσωπικού, αλλά και σε μια διαδικασία. Αν οι προθεσμίες αυτές που μπαίνουν για να εφαρμοστεί είναι ασφυκτικές, είναι αδύνατο να πραγματοποιηθούν. Αυτή είναι μια γενική ερώτηση προς την Πρόεδρο του Νομικού Συμβουλίου του Κράτους.

Προς την Πρόεδρο της ένωσης μελών και του συλλόγου διοικητικών υπαλλήλων, αν συμφωνούν με τις υπερεξουσίες που προβλέπονται στο άρθρο 16 για τον Πρόεδρο και την αποδυνάμωση του ρόλου της διοικητικής ολομέλειας, είναι μια ερώτηση. Μια δεύτερη είναι πώς συμβαδίζει η προσπάθεια ή ο στόχος να είναι κοντά στη διοίκηση το Νομικό Συμβούλιο του Κράτους με τη συγκέντρωση της χωροθέτησης των γραφείων, της ουσιαστικής κατάργησης τους στις παρακάτω βαθμίδες και της συγκέντρωσης προς το κέντρο της λειτουργίας τους. Τέλος, μια παρατήρηση. Θεωρώ δίκαιο το αίτημα του Προέδρου του Οικονομικού Επιμελητηρίου να μπαίνουν με γνώσεις οικονομικών οι άνθρωποι σε θέσεις ευθύνης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδικής Αγορήτρια του Κ.Κ.Ε.)**: Ευχαριστώ, κύριε Πρόεδρε. Ήταν φειδωλές οι τοποθετήσεις των φορέων. Αναφέρθηκαν και σε ορισμένες παρατηρήσεις που έχουν κάνει, οι οποίες δεν έχουν γίνει δεκτές. Αν θα μπορούσαν να επισημάνουν κάποιες από αυτές πιο αναλυτικά και να μας πουν τι προβλήματα θεωρούν ότι δημιουργούν.

Θα ήθελα τη γνώμη της κυρίας Προέδρου της Ένωσης Μελών του Νομικού Συμβουλίου σε σχέση με την προβλεπόμενη συγχώνευση των γραφείων και αν αυτό θεωρείτε ότι αν θα διευκολύνει ή θα δημιουργήσει συνθήκες εντατικοποίησης της εργασίας και βέβαια, μεγαλύτερων καθυστερήσεων στην διεκπεραίωση υποθέσεων.

Θα ήθελα τη γνώμη σας σε σχέση με τις αυξημένες αρμοδιότητες που προβλέπονται στο πρόσωπο του Προέδρου και στο άρθρο 16 αλλά και στα ζητήματα συνολικά των τοποθετήσεων σε σχέση με την κατάργηση συγχώνευσης τμημάτων, σε σχέση των τοποθετήσεων των μελών, τις μετακινήσεις σε Αττική και Πειραιά, τις αποσπάσεις καθώς επίσης και για τα ζητήματα της αυστηροποίησης συνολικά των κανόνων του πειθαρχικού συμβουλίου.

Επίσης, τη γνώμη σας σε σχέση με την αυστηροποίηση των όρων μονιμοποίησης των δοκίμων δικαστικών πληρεξουσίων με χαρακτηριστικότερη τη δυνατότητα παράτασης της δοκιμαστικής περιόδου μέχρι και ένα χρόνο. Θα ήθελα να ρωτήσω την Πρόεδρο του Νομικού Συμβουλίου του Κράτους, αν τα κενά που είχανε δημιουργηθεί στην υπηρεσία, σύμφωνα με έγγραφο του προηγούμενου Προέδρου στις αρχές του χρόνου, που αναφερόταν σε υφιστάμενες κενές οργανικές θέσεις 16 συνολικά ότι μετά την 1 Ιουλίου θα δημιουργούνταν επιπλέον 12 κενές οργανικές θέσεις λόγω και αποχωρήσεων λειτουργών του Νομικού Συμβουλίου του Κράτους, δηλαδή αν 28 στον αριθμό συνολικά για οργανικές θέσεις αυτές αν έχουν πληρωθεί και αν όχι κατά πόσο θα έπρεπε αυτές να πληρωθούν από τον κατάλογο των επιτυχόντων του 2019, ο οποίος πρώτη φορά δεν έχει διακοπεί πριν από την κάλυψη των πραγματικών κενών του Νομικού Συμβουλίου του Κράτους και αν θεωρείτε ότι θα έπρεπε αυτές να καλυφθούν μέχρι να γίνει ο νέος διαγωνισμός που θα γίνεται σε τακτικό χρόνο. Ωστόσο, θα μεσολαβήσει αρκετό χρονικό διάστημα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Λογιάδης.

**ΓΕΩΡΓΙΟΣ ΛΟΓΙΑΔΗΣ(Ειδικός Αγορητής του ΜέΡΑ25):** Κύριε Πρόεδρε, θα καλημερίσω τους φορείς θα ευχηθώ χρόνια πολλά σήμερα. Να τους ευχαριστήσουμε για τις όποιες τοποθετήσεις τους. Ως νέος Βουλευτής από το Ηράκλειο της Κρήτης, θα ήθελα να ρωτήσω την Πρόεδρο του Νομικού Συμβουλίου, πρώτον, όταν όλη η δημόσια περιουσία όπως γνωρίζουμε έχει εκχωρηθεί για 99 χρόνια στους θεσμούς, ποιες είναι οι ουσιαστικές δυνατότητες του Νομικού Συμβουλίου του Κράτους. Δεύτερον, ποιανού η γνώμη θα υπερισχύσει του Νομικού Συμβουλίου του Κράτους, που υπάγεται στον Υπουργό Οικονομικών ή της ΑΑΔΕΕ που δεν υπάγεται.

Θα ήθελα επίσης να ρωτήσω την κυρία Βελώνη ή την κυρία Πανοπούλου, όσον αφορά το άρθρο 21 για τη συγχώνευση των γραφείων, τι πάει να πει σταδιακή; Πόσα χρόνια; Με ποια κριτήρια και ως Βουλευτής Ηρακλείου, δεν θεωρώ σωστό ότι πρέπει να γίνει συγχώνευση μεταξύ Χανίων και Ηρακλείου σε ένα τόσο μεγάλο νησί, άλλο η απόσταση Λάρισα Βόλο άλλο Χανιά Ηράκλειο.

Στο άρθρο 68 νομίζω παράγραφος 4, που αναφέρει για την τηλεφωνική ενημέρωση του ενδιαφερόμενου είναι σωστή η τηλεφωνική ενημέρωση; Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Θα περάσουμε και πάλι στους εκπροσώπους των φορέων.

Το λόγο έχει ο κύριος Γκιόλας.

**ΓΙΑΝΝΗΣ ΓΚΙΟΛΑΣ:** Καλημέρα και από μένα. Κύριε Πρόεδρε, χρόνια σας πολλά.

Παρόλο που χθες με την παρέμβασή μου ζήτησα να κληθεί εκπρόσωπος εκ μέρους του Προεδρείου της Ολομέλειας των Συλλόγων του Δικηγορικού Συλλόγου και παρόλο που οι φορείς που τελικώς επελέγησαν ήταν λίγοι νομίζω ότι ήταν αβλεψία που δεν καταφέραμε να έχουμε και τους δικηγόρους για να ακούσουμε και τις παρεμβάσεις τους για το θέμα των αναθέσεων των υποθέσεων του Δικαστικού Συμβουλίου, εκεί όπου θέλω και να εστιάσω, δηλαδή, στο άρθρο 21, που και από άλλους συναδέλφους Εισηγητές ακούστηκαν ερωτήσεις.

Επειδή ως παλιός δικηγόρος και νομικός έχω ζήσει την περίπτωση και την πραγματική κατάσταση της ανάθεσης, της κατά περίπτωση ή σε χρονική διάρκεια ανάθεσης υποθέσεων του Δικαστικού Συμβουλίου θέλω να τονίσω το εξής: Υπάρχει ή θα υπάρξει -και απευθύνομαι πρωτίστως στην κυρία Πρόεδρο και στην κυρία Πανοπούλου - η ίδια επάρκεια ύπαρξης αρχείου γραμματειακής υποστήριξης, ακόμα και αυτή η εντοπιότητα με τα πράγματα και ο κατ΄ αποκλειστικότητα σχεδόν εκ μέρους των νομικών συμβούλων και των πληρεξουσίων δικηγόρων χειρισμός των υποθέσεων του δημοσίου; Θα γίνεται με τον ίδιο επαρκή, αποτελεσματικό και πλήρη τρόπο;

Και εδώ δεν έρχομαι πράγματι να υπερθεμάτισω και να πω ότι πρέπει σε όλες τις πόλεις ντε και καλά να υπάρχουν, αλλά στη χειρότερη των περιπτώσεων, πρέπει να υπάρχουν και να παραμείνουν τα δικαστικά γραφεία, τουλάχιστον, στις έδρες των εφετειακών πόλεων. Γιατί όταν πάμε πλέον σε Περιφέρειες έδρες όπως η Καλαμάτα επί παραδείγματι ή το Ναύπλιο ή τα Χανιά στην Κρήτη που ανέφερε και πριν ο κ. Λογιάδης ή η Καβάλα που δεν είναι έδρες Περιφέρειας θα μείνουν χωρίς επαρκή υποστήριξη και θεμελίωση και προάσπιση του δημοσίου συμφέροντος.

Νομίζω η συγκεκριμένη διάταξη με την οποία εδόθη παράταση ενός έτους δεν είναι προς τη σωστή κατεύθυνση. Δεν θα έχουμε επαρκή υποστήριξη των δικαιωμάτων του δημοσίου. Πρέπει να το ξανασκεφτεί ο κύριος Υπουργός. Δεν ξέρω αν πράγματι υπήρχε εισήγηση μιας και χθες μας είπε ο κ. Σταϊκούρας ότι η κατάρτιση του νομοσχεδίου έγινε πρωτίστως από εισηγήσεις του Νομικού Συμβούλου και το δέχομαι και έτσι πρέπει να είναι, Οργανισμός σας είναι άλλωστε, όμως εδώ πρέπει να το δούμε αυτό το πράγμα με μεγάλη σωφροσύνη και σύνεση.

Νομίζω ότι τα δικαστικά γραφεία θα πρέπει να παραμείνουν και μάλιστα εγώ θα έλεγα και να επαυξηθούν. Όταν οι Σέρρες ας πούμε ή η Βέροια καλύπτει και άλλες περιοχές όπως του Νομού Πέλλας, Γιαννιτσά και Έδεσσα και δεν υπάρχει σε μια ενότητα χωρική δύο Νομών που μπορεί να έχουν πληθυσμό πάνω από 300.000 θα πάμε πλέον σε μια χοάνη τεράστια που δεν θα υπάρχει αυτή η επάρκεια, όπως είπα, η εντοπιότητα και η γνώση και η κεκτημένη εμπειρία που έχουν συνάδελφοι που πλέον είναι νομικοί σύμβουλοι και πληρεξούσιοι δικηγόροι του δημοσίου. Νομίζω πρέπει να παραμείνουν και περιμένω την άποψη βεβαίως των κυρίων. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς τον κ. Γκιόλα.

Περνάμε στους προσκεκλημένους μας. Το λόγο έχει η κυρία Βελώνη, Πρόεδρος του Νομικού Συμβουλίου του Κράτους.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Αλέξανδρος Φλαμπουράρης, Μιχαήλ Κατρίνης, Κωνσταντίνος Σκανδαλίδης, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΕΥΓΕΝΙΑ ΒΕΛΩΝΗ (Πρόεδρος του Νομικού Συμβουλίου του Κράτους, ΝΣΚ):** Χαίρομαι ειλικρινά που αναγνωρίζετε ότι το Νομικό Συμβούλιο του Κράτους εναρμονιζόμενο με το όραμα του Ευρωπαϊκού Συμβουλίου της Ευρωπαϊκής Ένωσης και του ελληνικού κράτους για ψηφιακό μετασχηματισμό έχει ήδη ξεκινήσει τη διαδικασία της ψηφιακής μετάβασης. Αυτό ήταν ιδιαίτερα χρήσιμο για μας και ιδιαίτερα ευχάριστο που αναγνωρίζεται από το σύνολο των φορέων.

Θα προσπαθήσω να κωδικοποιήσω τις ερωτήσεις.

Αναφέρθηκε από την κυρία Πρόεδρο της Ενώσεων Μελών του Νομικού Συμβουλίου του Κράτους η παρατηρούμενη δυσλειτουργία κατά την παρούσα χρονική περίοδο στο υφιστάμενο ΟΠΣ. Πράγματι έχουν παρατηρηθεί τέτοια προβλήματα, ήδη, όμως, έχω συστήσει ομάδες εργασίας και έχει καταρτιστεί και πρόγραμμα ώστε μέλη του Νομικού Συμβουλίου του Κράτους, που ασχολούνται με το ζήτημα της ψηφιακής μετάβασης, όπως και οι αρμόδιοι υπάλληλοι, να μεταβούν επιτόπου στα γραφεία νομικού συμβούλου ώστε να συνδράμουν τους συναδέλφους σε όποια προβλήματα αντιμετωπίζουν για να καταστεί ευχερέστερη η δουλειά τους και η μέσω του Ολοκληρωμένου Πληροφοριακού Συστήματος διαχείριση όλων των υποθέσεων των οποίων χειρίζονται.

Επομένως η δυσλειτουργία είναι περιστασιακή και είναι σίγουρο ότι θα διορθωθεί. Το δε νέο ΟΠΣ είναι ασφαλώς πολύ πιο καλύτερο, θα έχει καλύτερη εφαρμογή δεδομένου ότι αναβαθμίζει πλήρως το εσωτερικό και το περιβάλλον του Νομικού Συμβουλίου και την αυτοματοποιημένη εξυπηρέτηση των παραγωγικών, επιχειρησιακών, εσωτερικών λειτουργιών του Νομικού Συμβουλίου του Κράτους, δηλαδή υπηρεσιακές μεταβολές επιθεώρηση των οικονομικών λειτουργιών του, των παραγωγικών λειτουργιών των προσώπων με τα οποία το Νομικό Συμβούλιο του Κράτους συνεργάζεται, δικηγόρους δικαστικούς επιμελητές και των λειτουργιών διαχείρισης των κάθε είδους αιτημάτων των πολιτών που απευθύνονται σε αυτά. Άρα, είναι ευτυχές το ότι όλοι αποδεχόμεθα την αναμόρφωση του Νομικού Συμβουλίου και τον ψηφιακό μετασχηματισμό του ως μία επιλογή για ένα καινοτόμο και σύγχρονο Νομικό Συμβούλιο του Κράτους.

Θα προσπαθήσω να απαντήσω στις παρατηρήσεις που έχουν γίνει και έχουν σημειωθεί. Αναφέρθηκε από βουλευτή το άρθρο 27, υπό την έννοια αν είναι επικίνδυνο με πιθανότητα από τον χειριζόμενο την υπόθεση να γίνεται η αναγνώριση εξώδικων υποθέσεων. Θα επισημάνω ότι το άρθρο 27, παρέχει απλά στον λειτουργό χειριστή της υπόθεσης με σύμφωνη γνώμη του προϊσταμένου, σε περίπτωση που θεωρεί ότι πιθανολογείται η αξίωση του ιδιώτη, να εισηγηθεί απλώς ενώπιον όμως το κλείσιμο της υπόθεσης εξωδικαστικά, αλλά, αυτό όμως θα αποφασιστεί εν τέλει από τους σχηματισμούς του Νομικού Συμβουλίου του Κράτους, είτε ανάλογα με το αντικείμενο της διαφοράς, είτε από την τριμελή επιτροπή είτε από τα τμήματα του Νομικού Συμβουλίου του Κράτους που θα μετέχουν λειτουργοί και εκεί ενδελεχώς πάντα εξετάζεται αν υπάρχει δυνατότητα εξωδικαστικής επίλυσης. Εμείς θεωρούμε, ότι αυτή είναι μια καινοτόμος διάταξη υπό την έννοια, ότι έτσι οδηγεί σε αποσυμφόρηση των δικαστηρίων, στη γρήγορη απονομή της δικαιοσύνης, αλλά και στην εμπέδωση των πολιτών ότι ζουν σε ένα κράτος δικαίου, το οποίο δεν θέλει να τους ταλαιπωρεί, αλλά να διευκολύνει γενικότερα την αναγνώριση των βάσιμων αξιώσεων τους.

Ένα άλλο ζήτημα, το οποίο φαίνεται να απασχολεί, είναι η μη καταχώρηση στη γνωμοδότηση του Νομικού Συμβουλίου της άποψης της μειοψηφίας. Θα επισημάνω, ότι πρόκειται για μία εξαιρετική διάταξη που συντρέχει μόνο σε δύο περιπτώσεις. Όταν αποφασίζει το αρμόδιο τμήμα, ή η ολομέλεια ότι συντρέχει περίπτωση υπέρτερου δημοσίου συμφέροντος για τη μη καταχώρηση της γνώμης και προς τούτο απαιτείται αιτιολογημένη γνώμη είτε του τμήματος είτε της ολομέλειας. Νομίζω, ότι θα πρέπει να συνεκτιμήσετε όλοι σας τον ιδιαίτερο ρόλο του Νομικού Συμβουλίου του Κράτους και πολλές φορές σε επίπεδο γνωμοδοτήσεων αντιμετωπίζονται ζητήματα, τα οποία μπορεί να έχουν ευρύτερες συνέπειες στο καθεστώς του συνόλου των εργαζομένων στον δημόσιο τομέα και επίσης πολύ μεγάλες οικονομικές επιπτώσεις.

Θεωρούμε, λοιπόν, ότι η διάταξη εισάγει μια χρυσή τομή αφενός και ισορροπεί μεταξύ της προστασίας του δημοσίου συμφέροντος και του σεβασμού της επιστημονικής γνώσης όσων μειοψηφούν. Το πρακτικό δε, γι’ αυτό το λόγο δεν μπορεί να δοθεί προφανώς στους ιδιώτες, τίθεται πάντα όμως υπόψη του αρμοδίου Υπουργού Οικονομικών μαζί με την γνωμοδότηση, η οποία δεν περιλαμβάνει βεβαίως την καταχώριση της γνώμης της μειοψηφίας.

Ένα άλλο θέμα το οποίο επίσης θέσατε, είναι ο αναδιορισμός και ο χρόνος υπηρεσίας. Αναδιορισμός από ότι είδατε προβλέπεται σε περίπτωση που μέλος του Νομικού Συμβουλίου για λόγους υγείας έχει απομακρυνθεί. Θεωρούμε όμως, ότι τα χρονικά όρια που τίθενται τόσο της τετραετίας για να έχει ήδη εξασκηθεί στο Νομικό συμβούλιο, να έχει χειριστεί υποθέσεις όσο και ο χρόνος επανόδου η τριετία, ώστε να διασφαλίζει ότι το μέλος του Νομικού Συμβουλίου που επανέρχεται είναι ακόμα κοντά στη νομική επιστήμη νομίζουμε ότι είναι διασφαλιστικές δικλείδες, για να επιτελέσει το Νομικό Συμβούλιο τον ρόλο του αυτόν της διασφάλισης του δημοσίου συμφέροντος.

Αναφερθήκατε στην αποκλειστική απασχόληση των μελών του Δευτεροβάθμιου Πειθαρχικού Συμβουλίου. Θα επισημάνω ότι από τα στατιστικά στοιχεία των τελευταίων ετών διαπιστώνουμε ότι ανώτατα στελέχη του Νομικού Συμβουλίου, στον βαθμό δηλαδή του Νομικού Συμβούλου, απασχολούνται με ελάχιστες υποθέσεις και θεωρούμε ότι δεν μπορεί να ασχολούνται αυτού του επιπέδου μέλη του Νομικού Συμβουλίου με ελάχιστες υποθέσεις, όπως είναι η πραγματικότητα. Άλλωστε, η παράλληλη άσκηση των καθηκόντων του θα γίνεται πάντα συνεκτιμώντας την απασχόληση που θα έχουν στο Δευτεροβάθμιο Υπηρεσιακό Συμβούλιο.

Αυτό επίσης που θέσατε είναι η κατάργηση των γραφείων. Καταρχάς, πρέπει να παρατηρήσουμε ότι η ίδρυση γραφείων σε διάφορες πόλεις της περιφέρειας μέχρι σήμερα έχει γίνει χωρίς να υπάρχουν αιτιολογικά στοιχεία. Για ποιο λόγο δημιουργήθηκαν και λειτουργούν σε κάποιες υπηρεσίες δικαστικά γραφεία σε αντίθεση με άλλα στα οποία δεν λειτουργούν. Με το παρόν νομοσχέδιο προβλέπεται μία ορθολογική κατανομή υπό την έννοια ότι προτάσσεται η λειτουργία Γραφείου Νομικού Συμβούλου στην έδρα κάθε περιφέρειας. Ποια είναι η ιδιαιτερότητα. Το Γραφείο Νομικού Συμβούλου σε αντίθεση με τα δικαστικά γραφεία που άλλα είναι μονομερή, άλλα είναι διμέλη, το Γραφείο Νομικού Συμβούλου είναι τριμελές σε κάθε περίπτωση. Δηλαδή, μετέχει δικαστικός πληρεξούσιος, μετέχει Πάρεδρος του Νομικού Συμβουλίου του Κράτους και νομικός σύμβουλος. Αυτό παρέχει τη δυνατότητα να εξετάζονται σε περιφερειακό επίπεδο οι υποθέσεις δικαστικές και εξώδικες του Γραφείου Νομικού Συμβούλου, δηλαδή των νυν δικαστικών γραφείων, χωρίς την παρεμβολή στο ενδιάμεσο στάδιο άλλου σχηματισμού ή γραφείου όπως συμβαίνει σήμερα και νομίζω ότι η λειτουργία της τριμελούς επιτροπής αποτελεί θεσμική λειτουργία του Νομικού Συμβουλίου του Κράτους ως συλλογικού οργάνου. Άλλωστε, η πρόβλεψη είναι σταδιακή. Δεν πρόκειται αυτή τη στιγμή να καταργηθούν τα συγκεκριμένα γραφεία. Προβλέπεται απλώς συγχώνευση επαρχιακών δικαστικών γραφείων, η οποία θα γίνει σταδιακά σε συνάρτηση πάντα με την πορεία της ολοκλήρωσης της ηλεκτρονικής δίκης, την ψηφιοποίηση του Νομικού Συμβουλίου και κατόπιν συνεκτίμησης της σοβαρότητας και του όγκου των υποθέσεων που χειρίζεται κάθε δικαστικό γραφείο και είναι προσανατολισμένη σε αντίστοιχο επικείμενο χωροταξικό ανασχηματισμό των δικαστηρίων που προφανώς θα έχει ως αποτέλεσμα τον καλύτερο χειρισμό των υποθέσεων.

Άρα, δεν πρέπει νομίζω να ανησυχείτε για την μη ορθή διαχείριση των υποθέσεων άρα για τη διακινδύνευση του δημοσίου συμφέροντος. Αυτά θεωρούμε ότι όλα θα συμβάλλουν ακριβώς στο αντίθετο, στην καλύτερη υπεράσπιση του δημόσιου συμφέροντος από συναδέλφους, οι οποίοι θα έχουν πλήρη στήριξη από μεγαλύτερους βαθμούς και επομένως θα γίνεται μέσα στο πλαίσιο αυτό η καλύτερη υπεράσπιση χωρίς αμφιβολία του δημοσίου συμφέροντος.

Ένα άλλο θέμα που θέσατε είναι στο άρθρο 16 για τη λειτουργία των οκτώ σχηματισμών. Από την επισκόπηση του συνόλου του νομοθετήματος και όλων των διατάξεων καταρχάς παρατηρείται ότι οι συγκεκριμένοι 8 σχηματισμοί έχουν προσδιοριστεί απολύτως στο νομοσχέδιο κατ’ αντικείμενο. Δηλαδή, έχουμε τους σχηματισμούς διοικητικών δικαστηρίων, πολιτικών δικαστηρίων, ποινικών υποθέσεων. Αυτό γίνεται με απόφαση του Προέδρου. Η συγκεκριμένη απόφαση του Προέδρου του Νομικού Συμβουλίου παρά τον κανονιστικό της χαρακτήρα κατ’ ουσίαν συνιστά κατανομή ύλης και προσωπικού εντός του εσωτερικού περιβάλλοντος του Νομικού Συμβουλίου του Κράτους και αρμοδιότητα την οποία κατ’ ουσίαν έχει και σήμερα ο Πρόεδρος του Νομικού Συμβουλίου του Κράτους και συναρτάται η υλοποίηση της με άλλες παραμέτρους, όπως η κτιριακή υποδομή, υλικοτεχνική υποδομή, προεχόντως η ύπαρξη του αναγκαίου προσωπικού. Άρα, δεν είναι η πρόθεση αυτού του νομοσχεδίου άμεσα να προβούμε σε λειτουργία των οκτώ σχηματισμών. Αυτά θα γίνουν σταδιακά, ανάλογα με τις περιστάσεις, το προσωπικό ή τα μέσα που θα έχει το Νομικό Συμβούλιο.

Διατυπώθηκε η ανησυχία, μήπως έτσι δεν υπάρχει σύνδεση του Νομικού Συμβουλίου με τη Διοίκηση. Αυτό είναι αναληθές, δεδομένου ότι παράλληλα με τους σχηματισμούς θα λειτουργούν γραφεία Νομικού Συμβούλου, με λιγότερο βέβαια προσωπικό, αλλά θα είναι επικεντρωμένα προεχόντως στο γνωμοδοτικό και συμβουλευτικό τους έργο.

Άρα, το γραφείο Νομικού Συμβούλου πάντα θα είναι σε ένα Υπουργείο, οι συνάδελφοι που θα υπηρετούν εκεί θα είναι στη διάθεση των διοικητικών υπηρεσιών ώστε να τη συνδράμουν καθημερινά στο έργο τους, που είναι μία κορυφαία, προφανώς, αρμοδιότητα του Νομικού Συμβουλίου. Οι σχηματισμοί, από ότι βλέπετε στο νομοσχέδιο, έχουν χειρισμό των δικαστικών υποθέσεων και επελέγη, ακριβώς για να υπάρχει μια εξειδίκευση, γιατί η εξειδίκευση είναι το ζητούμενο, νομίζω, της σύγχρονης εποχής.

Επίσης, ετέθη θέμα για την πρόσληψη από τον διαγωνισμό των υπολειπομένων. Θα επισημάνω το εξής, καταρχάς δεν θα πρέπει να διαφεύγει της προσοχής, ότι ο συγκεκριμένος πίνακας διήρκησε περίπου για δύο έτη, από πολύ μικρό αριθμό υποψηφίων, οι οποίοι διήλθαν επιτυχώς το στάδιο του προφορικού διαγωνισμού, έχουν εισαχθεί στο Νομικό και ήδη έχουν μονιμοποιηθεί οι 70, θεωρούμε λοιπόν, σε ένα διαγωνισμό, ο οποίος έγινε πριν μία διετία για 56 θέσεις και έχουμε ήδη πάρει 70, νομίζουμε ότι επαρκώς καλύφθηκαν οι ανάγκες των υποψηφίων. Ήδη, βρισκόμαστε στο στάδιο διεξαγωγής, μετά την ψήφιση του Οργανισμού θα έχουμε προκήρυξη κατά την ρητή πρόβλεψη μέχρι τέλος Νοεμβρίου, για 43 κενές θέσεις. Θεωρούμε λοιπόν, ότι θα πρέπει να παρασχεθεί στους νέους συναδέλφους επιστήμονες δικηγόρους, οι οποίοι προετοιμάζονται, η δυνατότητα να έχουν συμμετοχή στο συγκεκριμένο διαγωνισμό, έτσι ώστε να εισέλθουν στο Νομικό Συμβούλιο του Κράτους επαρκώς καταρτισμένοι συνάδελφοι, γεγονός, το οποίο απαιτεί το Νομικό Συμβούλιο του Κράτους, ενόψει του υψηλού του ρόλου.

Αναφερθήκατε στην επάρκεια θέσεων των δικαστικών πληρεξουσίων. Είναι αληθές, ότι στην παρούσα χρονική στιγμή προφανώς έχουμε έλλειψη στους δικαστικούς πληρεξουσίους και ομολογώ, ότι ο βαθμός αυτός ο οποίος, στο προσεχές χρονικό διάστημα μέχρι τη διεξαγωγή του διαγωνισμού, άρα και την είσοδο των νέων συναδέλφων, είναι ο βαθμός που θα πιεστεί στην άσκηση των καθηκόντων, όμως τα μέλη του Νομικού Συμβουλίου του Κράτους, ακόμα και οι νεότεροι συνάδελφοι, έχουν μάθει να εργάζονται με αφοσίωση, αυταπάρνηση και δεν νομίζω ότι έχει παρατηρηθεί, σε καμία περίπτωση, αμελής ή πλημμελής άσκηση των καθηκόντων τους ή μη σωστός χειρισμός των υποθέσεων. Αλλωστε είναι υπό κατάρτιση το νέο καθηκοντολόγιο των μελών του Νομικού Συμβουλίου- παρενθετικά θα πω, ότι έχω ήδη συγκροτήσει επιτροπή στην οποία έχει κληθεί και η Ένωση των Μελών του Νομικού Συμβουλίου και έχει υποδείξει μέλος ως Ένως, με επικεφαλής η επιτροπή Νομικών Συμβούλων, οι οποίοι θα επεξεργαστούν νέο καθηκοντολόγιο των μελών του Νομικού Συμβουλίου, ώστε στη λειτουργία του κάθε γραφείου σχηματισμού όταν λειτουργεί, να συμμετέχει και ο Νομικός Σύμβουλος και ο Πάρεδρος, οι οποίοι κατά τεκμήριο έχουν αυξημένες γνώσεις και βεβαίως μεγαλύτερη εμπειρία στον χειρισμό υποθέσεων, όπως και στο νομοπαρασκευαστικό έργο, οι οποίοι θα προβλεφθεί, ότι θα συνδράμουν τα νεότερα μέλη του γραφείου και στο χειρισμό των υποθέσεων και δίνοντας κατευθυντήριες οδηγίες και κάνοντας κοινές συναντήσεις, ώστε να υπάρχει ενημέρωση επί όλων των νομικών θεμάτων.

Για την καθιέρωση ενδιάμεσου βαθμού θα πω τώρα. Από ότι γνωρίζετε, ανέλαβα καθήκοντα προέδρου του Νομικού Συμβουλίου πριν δύο ακριβώς μήνες, την 1η Ιουλίου. Είδα όμως τις απαντήσεις και του προκατόχου μου, του κ. Ιωάννη Χαλκιά πρώην προέδρου του Νομικού Συμβουλίου, ότι θεώρησε την καθιέρωση του ενδιάμεσου βαθμού ως μια ενδιαφέρουσα ιδέα, απλά διότι αυτό προϋποθέτει πολύ σωστή προετοιμασία, ώστε να δούμε πως η καθιέρωση ενός βαθμού θα επηρεάσει όλη την επετηρίδα των νεότερων συναδέλφων. Δεν είναι μία ρύθμιση για την οποία μπορεί να προχωρήσει το Νομικό Συμβούλιο του Κράτους χωρίς αυτήν την έρευνα, που αυτό όμως δεν αποκλείεται να το εξετάσουμε σε συνδυασμό και με το νέο διαγωνισμό ή με την αύξηση θέσεων.

Για την αυστηροποίηση του πειθαρχικού που αναφερθήκατε, θεωρούμε, ότι ορθώς δεν πρέπει να διαφεύγει της προσοχής ημών, ότι τα μέλη του Νομικού Συμβουλίου του Κράτους είναι ανώτατοι κρατικοί λειτουργοί, χειρίζονται το σύνολο των υποθέσεων του Ελληνικού Δημοσίου Νομικών Προσώπων Δημοσίου Δικαίου και Ανεξάρτητων Αρχών και επομένως, η αυστηροποίηση των ποινών, νομίζω, ότι προσιδιάζει ακριβώς το συγκεκριμένο τους ρόλο.

Ετέθη, από τον κ. Κόλλια, η απασχόληση υπαλλήλων με τίτλους οικονομικών σπουδών. Οι υφιστάμενοι κλάδοι στο Νομικό Συμβούλιο του Κράτους, είναι πανεπιστημιακής εκπαίδευσης, διοικητικού οικονομικού, διοικητικού λογιστικού, περιλαμβάνουν επομένως σε αυτούς πολλούς κατόχους τίτλους οικονομικών σχολών και επομένως, δεν υπάρχει πρόβλημα εισαγωγής στο Νομικό Συμβούλιο πανεπιστημιακής εκπαίδευσης με τίτλους από οικονομικές σχολές.

Ετέθη θέμα για τις αυξημένες αρμοδιότητες του Προέδρου του Νομικού Συμβουλίου του Κράτους. Νομίζω, από την επισκόπηση γενικά όλων των διατάξεων του Νομικού Συμβουλίου του Κράτους, κακώς θεωρείται, ότι το Νομικό Συμβούλιο του Κράτους, είναι εντελώς ανθρωποκεντρικό στο πρόσωπο του Προέδρου. Απλά οι αρμοδιότητες τις οποίες έχει ο Πρόεδρος, αφενός μεν προδιαγράφονται στο παρόν νομοσχέδιο, αφετέρου, οι επιμέρους αρμοδιότητες τις οποίες καλείται, νομίζω επιβάλλεται του γεγονότος ότι ένα Σώμα, όπως το Νομικό Συμβούλιο του Κράτους, προφανώς θα πρέπει να έχει μία διοίκηση η οποία με άμεσο, ευέλικτο και γρήγορο τρόπο, να επιλύει ζητήματα. Δεν θεωρούμε, λοιπόν, ότι δημιουργείται ένα ζήτημα ως προς τις αρμοδιότητες τις συγκεκριμένες του Προέδρου του Νομικού Συμβουλίου του Κράτους.

Επίσης, ένας βουλευτής έθεσε το θέμα της παραχώρησης για 99 χρόνια της περιουσίας και έθεσε το ερώτημα, φαντάζομαι ρητορικό, αν υπερισχύει η γνώμη του Νομικού Συμβουλίου ή της ΑΑΔΕ. Θα επισημάνω, ότι το Νομικό Συμβούλιο του Κράτους, έχει γνωμοδοτικό ρόλο στο επίπεδο αυτό, ως εκ τούτου, παρέχει τη νομική του άποψη επί παντός θέματος, το οποίο αφορά τη παραχώρηση και από κει και πέρα, εναπόκειται στην εκάστοτε πολιτική ηγεσία που αποδέχεται τη γνωμοδότηση, να την αποδεχθεί ή να μην την αποδεχθεί. Το Νομικό Συμβούλιο του Κράτους, προφανώς δεν μπορεί να επιβάλλει καμία γνωμοδότησή του να γίνει αποδεκτή, απλά εκφράζει ελεύθερα, με επιστημονικά τεκμήρια, τη νομική του άποψη και χωρίς καμία περαιτέρω παρέμβαση.

Στα 37 χρόνια που υπηρετώ στο Νομικό Συμβούλιο του Κράτους, σας διαβεβαιώ, ότι ουδέποτε είχα παρέμβαση στην άσκηση του γνωμοδοτικού μου έργου και εκτιμώ, ότι και οι περισσότεροι συνάδελφοι, γι’ αυτό άλλωστε αναγνωρίζεται η λειτουργική ανεξαρτησία των μελών του Νομικού Συμβουλίου του Κράτους.

Ο κύριος Σκανδαλίδης, έθεσε το ερώτημα, εάν υπάρχει χρόνος να υλοποιηθεί ο μετασχηματισμός. Νομίζω, ότι δεν πρέπει να ανησυχείτε, δεδομένου, ότι η υλοποίηση, όπως είπα, του μετασχηματισμού του Νομικού Συμβουλίου του Κράτους, θα είναι σταδιακή, συναρτάται με τη ψηφιοποίηση των δικαστηρίων και της πολιτικής δικαιοσύνης, με τη καθιέρωση της πιλοτικής δίκης και επομένως, στο πλαίσιο αυτό και με αυτή τη προοπτική, νομίζω, ότι υπάρχει η χρονική αυτή επάρκεια και η δυνατότητα να υλοποιηθεί ο μετασχηματισμός και με το νέο πρόγραμμα.

Επαναλαμβάνω, για μια ακόμη φορά, ότι τα γραφεία με τους νομικούς συμβούλους στα υπουργεία θα εξακολουθούν να λειτουργούν, συνάδελφοι θα γνωμοδοτούν και θα παρέχουν σε καθημερινή βάση τη νομική τους συνδρομή σε ερωτήματα της διοίκησης. Επομένως, δεν υπάρχει κανένα πρόβλημα.

Ο δικαστικός χειρισμός των υποθέσεων είναι διαφορετικό ζήτημα. Δεν δημιουργείται πρόβλημα εκ του γεγονότος ότι θα συγκεντρωθεί, παραδείγματος χάρη σε ένα κτίριο ο σχηματισμός των ποινικών υποθέσεων. Το χρησιμοποιώ ως παράδειγμα. Σε αυτήν την περίπτωση, εκτιμώ στη θητεία μου να μπορέσω να υλοποιήσω δύο σχηματισμούς τουλάχιστον, των διαιτησιών και των ποινικών υποθέσεων.

Ποινικές υποθέσεις, τις οποίες χειρίζεται σήμερα το ελληνικό δημόσιο, προφανώς, θα συγκεντρωθούν σε ένα χώρο. Θα επιλεγούν, μεταξύ των μελών του Νομικού Συμβουλίου του Κράτους, συνάδελφοι που έχουν την ικανότητα του προφορικού λόγου και άρα, μπορούν να παρίστανται ενώπιον των ποινικών δικαστηρίων. Συγχρόνως, να έχουν και γνώση της ιδιαίτερης ποινικής δικονομίας και των λοιπών και να εξειδικευτούν, δεδομένου ότι, απέναντί τους, έχουν πάντα δικηγόρους και γραφεία, τα οποία χειρίζονται αποκλειστικά ποινικές υποθέσεις.

Επίσης, ο σχηματισμός των διαιτησιών, που συγκεκριμένα γραφεία ασχολούνται με τον χειρισμό αυτών των υποθέσεων. Άρα, είναι εξίσου αναγκαίο το Νομικό Συμβούλιο του Κράτους να δημιουργήσει το σχετικό σχηματισμό. Οι συνάδελφοι, όταν μάλιστα θα συνδράμουν τη διοίκηση στην κατάρτιση των σχετικών συμβάσεων, αλλά και της ρήτρας διαιτησίας, θα είναι κοντά στη διοίκηση και θα γνωρίζουν τη σύμβαση. Θα μπορούν, λοιπόν, να χειρίζονται, καλύτερα από σήμερα, τις σχετικές διαιτησίες που γίνονται κατ’ επιλογήν ομάδων που μπορεί να είναι από διάφορα υπουργεία.

Ελπίζω να διασκέδασα έτσι τις ανησυχίες σας, ώστε να έχετε τη βεβαιότητα ότι, με το παρόν νομοσχέδιο, πρόθεση μας, ως Νομικό Συμβούλιο του Κράτους, αλλά και του κυρίου Υπουργού των Οικονομικών, είναι η καλύτερη λειτουργία του Νομικού Συμβουλίου του Κράτους και η υπεράσπιση του δημοσίου συμφέροντος από λειτουργούς με εξειδικευμένες γνώσεις και με επιστημονική επάρκεια, ώστε πραγματικά να συμβάλουμε αφενός μεν στην εμπέδωση του κράτους δικαίου από πλευράς πολιτών, αλλά αφετέρου και στην ταχύτερη απονομή της δικαιοσύνης και στη μη ταλαιπωρία του πολίτη δια της προσφυγής πάντα στα δικαστήρια, όταν μπορεί εξωδίκως, μέσω του Νομικού Συμβουλίου, να λύνει τις υποθέσεις του.

Προσπάθησα να κωδικοποιήσω όσα ερωτήματα τέθηκαν. Και αν κάποιος εκ των κυρίων βουλευτών θέλει να θέσει κάποιο άλλο θέμα, είμαστε στη διάθεσή σας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε την Πρόεδρο του Νομικού Συμβουλίου του Κράτους κυρία Βελώνη για τις αναλυτικές απαντήσεις. Το λόγο έχει ζητήσει η Εισηγήτρια της Μειοψηφίας κυρία Ελευθεριάδου. Ορίστε.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Μια διευκρίνιση μόνο όσον αφορά στη δυνατότητα συμβιβαστικής επίλυσης της διαφοράς. Θα ήθελα μια ρητή απάντηση. Ακόμα κι αν δεν υπάρχει σχετική νομολογία ή αμετάκλητη απόφαση δικαστηρίου; Δηλαδή, θα μπορεί να υπάρξει συμβιβαστική επίλυση της διαφοράς, ακόμα και χωρίς προηγούμενη δικαστική κρίση ή όχι;

Όσον αφορά στη γνώμη της μειοψηφίας. Αν θεωρεί η Πρόεδρος ότι θα πρέπει να διευκρινιστεί καλύτερα, στο άρθρο 9, ποιος είναι ο λόγος υπέρτερου δημοσίου συμφέροντος ή επιτακτικών αναγκών. Για παράδειγμα, η εθνική ασφάλεια. Δηλαδή, να είναι ρητές οι περιπτώσεις, όπου δεν θα πρέπει να καταγράφεται η γνώμη της μειοψηφίας, δεδομένου ότι η κάθε Υπηρεσία, μέχρι σήμερα, δεν ήταν υποχρεωμένη να δεχτεί τη γνωμοδότηση του Νομικού Συμβουλίου του Κράτους. Έτσι, πολλές φορές, δεχόταν και τη γνώμη της μειοψηφίας ή τουλάχιστον είχε τη δυνατότητα να δεχτεί τη γνώμη της μειοψηφίας.

Επίσης, πολλές δικαστικές αποφάσεις έχουν στηριχτεί, κατά καιρούς, σε μειοψηφούσες γνωμοδοτήσεις του Νομικού Συμβουλίου του Κράτους και μάλιστα σε πάρα πολύ σοβαρές υποθέσεις που αφορούσαν και τα μνημόνια και το PSI.

Επομένως, θεωρώ και θα ήθελα μια ρητή απάντηση, ότι οι περιπτώσεις υποθέσεων στο άρθρο 9, που μπορεί να μην καταγράφεται η γνώμη της μειοψηφίας, θα πρέπει να διευκρινιστούν ποιες είναι. Για παράδειγμα, εθνική ασφάλεια ή κάτι πιο συγκεκριμένο για την ασφάλεια δικαίου. Αυτά είναι και τα δύο πολύ βασικά θέματα.

Βέβαια, και στο ερώτημα που έχω κάνει για την επανατοποθέτηση, δεν απάντησε η Πρόεδρος για το θέμα του καθορισμού της σειράς αρχαιότητας, σε περίπτωση αναδιορισμού. Δηλαδή, ανέφερα μια ad hoc απόφαση του Συμβουλίου της Επικρατείας, που έρχεται σε αντίθεση με το άρθρο 53 παράγραφος 1.

Επίσης, για τα μέλη του δευτεροβάθμιου πειθαρχικού, που πρέπει να είναι αποκλειστικής απασχόλησης, υπάρχει ο σχετικός ν.4057/2012.

Τέλος, μια διευκρίνηση για να μην υπάρξει παρεξήγηση. Όταν μίλησα για κενές λίγες οργανικές θέσεις και για το ότι πρέπει να αυξηθούν οι οργανικές θέσεις, ειδικά των δικαστικών πληρεξουσίων, δεν αναφερόμουνα στο ότι μπορεί να μη υπερασπίζονται λόγω των πολλών καθηκόντων τους τα συμφέροντα του δημοσίου. Έχω προσωπική εμπειρία, γνωρίζω πάρα πολλούς δικαστικούς πληρεξούσιος και σας διαβεβαιώ ότι τα δικόγραφά τους είναι κεντήματα. Εμείς, οι δικηγόροι ιδιώτες, τα παίρνουμε ως υποδείγματα για να τα χρησιμοποιούμε. Μιλάω για την εντατικοποίηση της εργασίας τους που φτάνει πολλές φορές σε σημείο εξουθένωσης. Να πω ένα παράδειγμα, ότι σε μια δικάσιμο διοικητικού δικαστηρίου υπάρχουν στην περιφέρεια, στην Καβάλα για παράδειγμα που γνωρίζω από την 20 ετών εμπειρία μου ως δικηγόρος, εκατοντάδες υποθέσεις ενάντια ή με καθού ή με τον προσφεύγων το δημόσιο και υπάρχουν εκατοντάδες δικηγόροι αντίδικοι και είναι μόνο σε κάθε δικάσιμο ένας ή δύο δικαστικοί πληρεξούσιοι. Καταλαβαίνετε ότι αυτό εξουθενώνει τους λειτουργούς του Νομικού Συμβούλου του Κράτους. Παρόλα αυτά, τα δικόγραφα τους, όπως είπα και πριν, είναι κεντήματα. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Βελώνη.

**ΕΥΓΕΝΙΑ ΒΕΛΩΝΗ (Πρόεδρος του Νομικού Συμβουλίου του Κράτους (ΝΣΚ)):** Ζητήθηκε να αποσαφηνιστεί η έννοια του υπέρτερου δημοσίου συμφέροντος, θα επισημάνω στην κυρία βουλευτή, ότι η έννοια του υπέρτερου δημοσίου συμφέροντος είναι αόριστη νομική έννοια και νομίζω ότι είναι δύσκολο εκ των προτέρων να προσδιοριστεί. Γι’ αυτό, στο παρόν σχέδιο, ανατίθεται στο ίδιο το τμήμα ή στην Ολομέλεια να διατυπώσει, και μάλιστα αιτιολογημένα, γιατί θεωρεί ότι συντρέχει περίπτωση υπερτέρου δημοσίου συμφέροντος. Νομίζω, κυρία βουλευτά, να εμπιστευτείτε τους λειτουργούς, του Νομικού Συμβουλίου του Κράτους, δεδομένου ότι δεν θα αυθαιρετούν, δεν θα λένε απλά δεν καταχωρείται η γνώμη της μειοψηφίας, γιατί δεν είναι. Αυτό θα αιτιολογείται πλήρως, ποιο είναι το υπέρτερο δημόσιο συμφέρον στη συγκεκριμένη περίπτωση. Η αναφορά που έκανα, προγενέστερα σε σχέση με διατάξεις που επηρεάζουν όλο τον ευρύτερο δημόσιο τομέα, έχουν σοβαρές οικονομικές επιπτώσεις, ήταν απλά ενδεικτική και κατά τη γνώμη μου δεν πρέπει να τεθεί τέτοιος προσδιορισμός στο νομοθέτημα. Είπατε για τη γνώμη της μειοψηφίας στην αποδοχή. Αυτό έχει καταργηθεί προ πολλού. Ίσχυσε για κάποιο ορισμένο χρονικό διάστημα, αλλά ακριβώς επειδή απεδείχθη στην πράξη ως μη ορθό, έχει καταργηθεί η αποδοχή γνώμης της μειοψηφίας, δεν παρέχεται ούτε με τον οργανισμό με τον οποίο ισχύει από το 2002. Επομένως, αυτό που είπατε δεν έχει βάση.

Το άλλο, που ήταν για τον αναδιορισμό, σήμερα προσδιορίζεται σαφώς, στο άρθρο 53, ότι ο αναδιοριζόμενος, για τους λόγους που προανέφερα, τοποθετείται στο βαθμό που κατείχε κατά το χρόνο της παραίτησης ή απόλυσης του από την υπηρεσία και στην τελευταία θέση της επετηρίδας των λειτουργών που κατέχουν τον ίδιο βαθμό και τα χρόνια υπηρεσίας κατά το χρόνο του αναδιορισμού. Θεωρούμε, ότι αυτό είναι και εύλογο και δίκαιο. Δηλαδή, ένας συνάδελφος, ο οποίος απομακρύνεται ή απολύεται ή παραιτείται για λόγους υγείας, όταν επιστρέφει μετά από τρία χρόνια, θεωρώ ότι δεν θεωρείτε και εσείς δίκαιο να μπει στη σειρά στην οποία ήταν, ούτε έχουμε σχετική νομολογία που να μας επιβάλλει κάτι τέτοιο. Απλά, μέχρι τώρα, το αρμόδιο υπηρεσιακό συμβούλιο έκρινε τη σειρά. Πάντως, επειδή ήμουν εισηγήτρια σε σχετική υπόθεση, είχα εισηγηθεί ακριβώς αυτό παρά το ότι δεν υπήρχε σαφής νομοθετική πρόβλεψη, ώστε ο συνάδελφος που αναδιορίζεται να μπαίνει τελευταίος στη σειρά του.

Για την εξωδικαστική επίλυση των διαφορών, που φαίνεται να υπάρχει μια ανησυχία, πράγματι μπορεί να γίνει εξωδικαστική επίλυση, ακόμα και αν δεν έχουμε σχετική δικαστική κρίση. Αλλά επ’ αυτό αποφαίνεται ένα ολόκληρο τμήμα ή σε υποθέσεις μικρού αντικειμένου μία τριμερής επιτροπής και συνήθως, σας διαβεβαιώ, υπάρχει νομικό προηγούμενο. Δηλαδή, η μείζονα σκέψη του δικαδικού συλλογισμού έχει ήδη αντιμετωπιστεί από τα δικαστήρια, οπότε το τμήμα ή η Ολομέλεια κάνει την υπαγωγή της ελάσσονος πρότασης του δικαδικού συλλογισμού και καταλήγει στην εξώδικη επίλυση των διαφορών με τα θετικά αποτελέσματα που προανέφερα, της διευκόλυνσης του πολίτη, της μη ταλαιπωρίας του επί χρόνια με σειρά δικών, την αποφόρτιση των δικαστηρίων, την εμπέδωση του κράτους δικαίου και την εμπέδωση ότι ζει σε ένα σύγχρονο δημοκρατικό κράτος που σέβεται τα δικαιώματά του και δεν επιθυμεί να ταλαιπωρείται σε μακροχρόνιους δικαστικούς αγώνες.

Για την εντατικοποίηση της εργασίας που αναφέρθηκε νομίζω ότι με τη συγχώνευση θα είναι πολύ καλύτερη η θέση των συναδέλφων σε σχέση με αυτούς που σήμερα υπηρετούν σε ένα γραφείο μονομελές ή τριμελές. Άλλωστε, ήδη, έχει ληφθεί πρόνοια στα γραφεία όλων των Νομικών Συμβούλων όπως και στα Ειδικά Γραφεία να αποστέλλονται και πρότυπα δικόγραφα και να επικαιροποιούνται καθημερινά και να τους γίνεται ενημέρωση για την τρέχουσα νομολογία δεδομένου ότι το Νομικό Συμβούλιο του Κράτους είναι αποδέκτης πολλών δικαστικών αποφάσεων, οι οποίες εκδίδονται στο πλαίσιο άσκησης του ρόλου του και επ’ αυτού σε αντίθεση με ότι συμβαίνει με ένα δικηγόρο τα μέλη του Νομικού Συμβουλίου ενημερώνονται άμεσα και είναι αναρτημένα στο Πληροφοριακό Σύστημα του Νομικού Συμβουλίου.

Θεωρούμε, λοιπόν, ότι αυτό όλο καθιστά την εργασία τους πολύ καλύτερη, όχι τόσο πολύ σε βάρος του προσωπικού τους χρόνου. Γιατί και αυτόν τον σεβόμαστε, γιατί κάθε μέλος του Νομικού Συμβουλίου προφανώς πρέπει να έχει και ελεύθερο χρόνο παράλληλα με την άσκηση των καθηκόντων του. Το Νομικό Συμβούλιο του Κράτους φροντίζει μέσω του ΟΠΣ, των οδηγιών, των εγκυκλίων οδηγιών που γίνονται, των προτύπων, τα οποία διαβιβάζονται να καθιστά κατά το δυνατόν ευχερέστερο το χειρισμό των υποθέσεων άρα, ευκολότερη απασχόληση των συναδέλφων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ κυρία Πρόεδρε.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια Μειοψηφίας):** Γνωρίζω ότι έχει καταργηθεί, δεν μπορεί να συνταχθεί επίσημα μια υπηρεσία με τη γνώμη της μειοψηφίας. Όμως, όταν γνωρίζει τη γνώμη της μειοψηφίας έχει καλύτερη εικόνα της υπόθεσης και μπορεί να μην συνταχθεί με τη γνώμη της πλειοψηφίας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, ευχαριστούμε πολύ. Να περάσουμε στην κυρία Πανοπούλου.

**ΕΥΓΕΝΕΙΑ ΒΕΛΩΝΗ (Πρόεδρος Νομικού Συμβουλίου του Κράτους (ΝΣΚ)):** Με συγχωρείτε κύριε Πρόεδρε να επαναλάβω για ακόμα μία φορά ότι η μειοψηφία ως γνώμη τίθεται υπόψη του αρμόδιου Υπουργού κατά περίπτωση, ο οποίος θα κληθεί να αποδεχθεί την γνώμη στην οποία δεν αποτυπώνεται η πλειοψηφία. Άρα, ο αρμόδιος υπουργός μπορεί να συνεκτιμήσει και τη γνώμη των μειοψηφούντων και να μην αποδεχτεί τη γνωμοδότηση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, ευχαριστούμε την κυρία Βελώνη και πάλι. Κυρία Πανοπούλου έχετε το λόγο.

**ΕΜΜΑΝΟΥΕΛΑ ΠΑΝΟΠΟΥΛΟΥ (Πρόεδρος Ένωσης Μελών Νομικού Συμβουλίου του Κράτους (ΝΣΚ)):** Η τοποθέτηση της Προέδρου του Νομικού Συμβουλίου του Κράτους στα ζητήματα, τα οποία ετέθησαν από τους φορείς και τους κυρίους Βουλευτές υπήρξε εκτενής. Συνεπώς, εμείς δεν θα επανέλθουμε σε αυτά τα ζητήματα. Εμείς θα επισημάνουμε πως έχουμε κάνει και εμείς παρατηρήσεις σαν ένωση μελών στα επίμαχα σημεία του νομοσχεδίου που αφορούν δύο κομβικές επιλογές του νέου νόμου. Αυτές είναι η δημιουργία των 8 θεματικών σχηματισμών και η συγχώνευση - κατάργηση των δικαστικών γραφείων. Σε αυτά τα ζητήματα η ένωση μελών έχει τοποθετηθεί με την έννοια ότι διατηρεί αρκετές επιφυλάξεις για την δημιουργία οκτώ σχηματισμών και όχι θεματικών με βάση συγκεκριμένα ζητήματα, τα οποία δεν θα δημιουργούσαν στο Νομικό Συμβούλιο την ανάγκη μεταφοράς αρχείων - φακέλων ακόμα και ψηφιακών σε ένα σχηματισμό, ο οποίος θα δημιουργείτο. Μιλάμε ειδικά για τους σχηματισμούς διοικητικών υποθέσεων και υποθέσεων πολιτικών δικαστηρίων που θεωρούμε ότι αποτελούν οι υποθέσεις αυτές το κύριο αντικείμενο συντριπτικά των Υπουργείων και των Γραφείων Νομικού Συμβούλου και των μελών του Νομικού Συμβουλίου του Κράτους. Είναι σαφές ότι τα μέλη του Νομικού Συμβουλίου, οι λειτουργοί του προσλαμβάνονται για την υποστήριξη μεγάλης κατηγορίας αυτών των υποθέσεων και θεωρούμε ότι ο τρόπος με τον οποίον αυτές οι υποθέσεις αντιμετωπίζονται σε επίπεδο γραφείων, πλην ελαχίστων εξαιρέσεων, είναι απολύτως επαρκής και αποτελεσματικός.

Σε κάθε περίπτωση, εάν χρειάζεται οποιαδήποτε αποστολή είτε πρότυπων δικογράφων, είτε οποιαδήποτε συγκέντρωση νομολογίας, αυτό μπορεί να γίνει ήδη σε επίπεδο κεντρικής υπηρεσίας, η οποία ήδη επιμελείται τέτοιων θεμάτων με ομάδες εργασίας κ.λπ., έτσι ώστε να διευκολύνονται οι συνάδελφοι στην υποστήριξη κατ’ ιδίαν υποθέσεων στα γραφεία Νομικού Συμβούλου.

Εκεί που είμαστε σύμφωνοι εμείς σαν Ένωση Μελών, όσον αφορά τους σχηματισμούς, αφορά θεματικούς σχηματισμούς με εξειδικευμένα θέματα, όπως είναι οι ποινικές υποθέσεις, οι υποθέσεις διετησιών γενικώς - και διεθνών και εσωτερικών - καθώς και οι υποθέσεις που ήδη είναι σε επίπεδο σχηματισμού και γραφείων, όπως είναι η κοινωνικοασφαλιστικές υποθέσεις, οι υποθέσεις της Ανεξάρτητης Αρχής των Δημοσίων Εσόδων σε επίπεδο φορολογικό και εκτέλεσης, οι υποθέσεις αντικειμένου Ελεγκτικού Συνεδρίου οι συνταξιοδοτικές. Εκεί και η Ένωση είναι υπέρ της δημιουργίας θεματικών σχηματισμών, γιατί εκεί δεν υπάρχει ανάγκη μεταφοράς αρχείων από Υπουργείο σε σχηματισμό και το ανάποδο. Σε κάθε περίπτωση, η επιφύλαξη που έχει διατυπώσει η Ένωση και δεν έχει διασκευαστεί σε επαρκή βαθμό είναι ότι, εάν δεν δούμε το πλαίσιο συνεργασίας των γραφείων Νομικού Συμβούλου με τους θεαματικούς σχηματισμούς, δεν μπορούμε να έχουμε εικόνα εάν αυτό πράγματι συντελεί σε βελτίωση της παρεχόμενης υπηρεσίας ή όχι. Είναι ένα θέμα, το οποίο είναι σε εξέλιξη, θα το δούμε εφόσον γίνουν οι σχηματισμοί και εφόσον προβλεφθεί ποια θα είναι η συνεργασία των υπαρχόντων Γραφείων Νομικού Συμβούλου με τους σχηματισμούς. Σημειωτέων ότι, με τη δημιουργία των θεματικών σχηματισμών για διαδικαστικές μόνο υποθέσεις, επέρχεται μια διάσπαση της λειτουργίας του Νομικού Συμβουλίου του Κράτους σε επίπεδο υποστήριξης του δημοσίου σε δικαστικές υποθέσεις και γνωμοδοτήσεις. Οι γνωμοδοτήσεις θα παραμείνουν στο επίπεδο των Γραφείων Νομικού Συμβούλου και οι δικαστικές υποθέσεις θα πάνε στους σχηματισμούς. Ναι μεν η ψηφιοποίηση εγγυάται, ενδεχομένως σε βάθος χρόνου, τη δυνατότητα παρακολούθησης των θεμάτων αυτών και μέσω του συστήματος, αλλά νομίζουμε ότι η παρουσία συναδέλφων δικαστικών πληρεξουσίων, κυρίως, στα γραφεία Νομικού Συμβούλου για χειρισμό υποθέσεων διευκολύνει και το γνωμοδοτικό έργο. Σημειώνω ότι πολλές γνωμοδοτήσεις του Νομικού Συμβουλίου του Κράτους απαντούν σε ερωτήματα που έχουν κατεξοχήν σχέση με υποθέσεις δικαστικές αντικειμένου του συγκεκριμένου Υπουργείου και στα μέλη του Υπουργικού Συμβουλίου ζητείται η γνωμοδότηση επερωτήματος. Συνεπώς, αυτό είναι ένα σημείο στο οποίο εμείς συμφωνούμε ότι μπορούν να γίνουν σχηματισμοί αλλά όχι σε όλα τα ζητήματα. Έχουμε κάνει συγκεκριμένη πρόταση, ώστε οι θεματικοί σχηματισμοί να περιοριστούν σε ζητήματα που, πράγματι, έχουν μια εξειδίκευση.

Μέσα στις παρατηρήσεις, επίσης, που είχαμε την ευκαιρία να προβάλλουμε και στην δημόσια διαβούλευση είναι ότι η εξειδίκευση υπάρχει και σήμερα στο Νομικό Συμβούλιο του Κράτους διότι τα αντικείμενα των Υπουργείων και η θεματική κάθε Υπουργείου παρέχει στα μέλη, τα οποία υπηρετούν σε αυτά τα Γραφεία επαρκή εξειδίκευση. Ένα παράδειγμα είναι του Υπουργείου Εθνικής Άμυνας, το οποίο έχει σε πάρα πολλά θέματα ειδική νομοθεσία που χρειάζεται σίγουρα εξειδίκευση και στις δικαστικές υποθέσεις. Γι’ αυτό το λόγο θεωρούμε ότι αυτού του είδους ο πλήρης συγκεντρωτισμός, με την συγκέντρωση όλου του Νομικού Συμβουλίου του Κράτους σε δικαστικό επίπεδο, σε χειρισμό των υποθέσεων, σε επίπεδο απλών σχηματισμών μας βρίσκει σε αυτή τη φάση επιφυλακτικούς.

Το άλλο κομβικό θέμα αφορά φυσικά τη συγχώνευση των Δικαστικών Γραφείων. Αυτό νομίζουμε ότι ο Οργανισμός το προσεγγίζει με ένα πρωθύστερο σχήμα. Για να γίνω σαφής, το πρωθύστερο είναι ότι προβλέπεται η συγχώνευση, η κατάργηση, μετά από κάποια ημερομηνία και μετά από την έκδοση αποφάσεων που θα καθορίζουν πώς θα γίνει η συγχώνευση, σε αυτή τη φάση όπου βρισκόμαστε ακόμα σε ένα στάδιο που δεν υπάρχει καμία απολύτως χωροταξική διαφοροποίηση των δικαστηρίων της χώρας. Από τη στιγμή, λοιπόν, που, σήμερα και για ένα προβλεπτό χρόνο που τίθεται μεν το 2022, δεν μπορούμε να γνωρίζουμε, θα χρειαστεί οπωσδήποτε παράταση γιατί αυτά τα θέματα έχουν πάρα πολλές παραμέτρους. Είναι, λοιπόν, πρωθύστερο, προβλέπεται ενώ δεν έχει ήδη γίνει. Πιστεύουμε ότι πρώτα θα πρέπει να υπάρξει το δείγμα του πώς θα λειτουργήσει η δικαιοσύνη σε αυτό το επίπεδο, γιατί από εκεί εξαρτάται και η ύπαρξη των Δικαστικών Γραφείων τα οποία ιδρύθηκαν διότι το δημόσιο αντελήφθη, σε πάρα πολλές περιπτώσεις, ότι ήταν ανάγκη να δημιουργηθεί Δικαστικό Γραφείο για την υποστήριξη των συμφερόντων του δημοσίου σε επίπεδο τοπικό. Συνεπώς, αυτό είναι ένα ζήτημα για το οποίο εξακολουθούμε να διατηρούμε επιφυλάξεις, χωρίς να σημαίνει ότι δεν αντιλαμβανόμαστε ότι πιθανόν να υπάρχει οικονομία κόστους και συνεργειών, αλλά κι αυτό είναι σχετικό από τη στιγμή που δεν υπάρχει πολιτική μελέτη που να το επιβεβαιώνει.

Σχετικά με τα υπόλοιπα ζητήματα που τέθηκαν από τους αξιότιμους κυρίους Βουλευτές και κυρίες Βουλευτές, θα τοποθετηθώ στο ζήτημα της μειοψηφίας στις γνωμοδοτήσεις. Είναι ένα θέμα, που εμείς το θίξαμε. Εξακολουθούμε να εμμένουμε, η ρύθμιση αυτή είναι καινοφανής. Θεωρούμε, ότι από τη στιγμή που οι γνωμοδοτήσεις του Νομικού Συμβουλίου του Κράτους, είναι γνωμοδοτήσεις ενός οιονεί δικαστικού σώματος που έχει ενταχθεί στη δικαιοσύνη κατά το Σύνταγμα, η αιτιολογία και η αιτιολόγηση των απόψεων και η ύπαρξη μειοψηφίας, είναι κομβική. Αντιλαμβάνομαι πλήρως, ότι σε εξαιρετικές περιπτώσεις, όπως είναι υπέρτερο δημόσιο συμφέρον που θα το κρίνει φυσικά το τμήμα ή η ολομέλεια αναλόγως ή σε υποθέσεις που υπάρχει εξαιρετικά επείγον ενδεχομένως, πιθανό να απαιτείται στις εξαιρετικές περιπτώσεις μία συνοπτική μειοψηφία ή και στις περιπτώσεις υπερτέρου συμφέροντος, κατά τρόπον ώστε να μην πλήττεται το δημόσιο συμφέρον, το συμφέρον του δημοσίου, αλλά σε κάθε περίπτωση θεωρώ ότι πρέπει να υπάρχει αιτιολογία. Είναι κομβικό και για την αποδοχή της γνωμοδότησης και για τον Υπουργό, να καταγράφεται έστω και συνοπτικά η γνώμη και για την περαιτέρω αποδοχή της από τον Υπουργό και την εφαρμογή της από τη διοίκηση. Η μειοψηφία πολλές φορές φωτίζει την πλειοψηφούσα γνώμη και διευκολύνει στο να αντιληφθεί κανείς τη χρησιμότητα και την λυσιτέλεια της λύσης που εδόθη στο συγκεκριμένο ερώτημα, γνωμοδότηση.

Ένα άλλο ζήτημα για το δευτεροβάθμιο πειθαρχικό συμβούλιο, να το θέσουμε λίγο πιο πρακτικά. Προβλέπει εδώ το σχέδιο νόμου την παράλληλη απασχόληση, παράλληλη υπηρεσία των συμβούλων, οι οποίοι υπηρετούν στο δευτεροβάθμιο, στα οικεία τμήματα και στην ολομέλεια, είναι δύο διότι δεν λειτουργούν τα πειθαρχικά συμβούλια του πρώτου βαθμού. Εάν, δηλαδή, κάποια στιγμή τα πειθαρχικά συμβούλια αυτά ενεργοποιηθούν και λειτουργούν, η αντίστοιχη απασχόληση των νομικών συμβουλών δευτεροβαθμίου, θα αυξηθεί πάρα πολύ. Είναι, λοιπόν, ένα ζήτημα το οποίο εξαρτάται από τα πρωτοβάθμια πειθαρχικά συμβούλια. Εκεί υπάρχει το πρόβλημα και όχι στον δευτεροβάθμιο και γι’ αυτό και παρατηρείται στατιστικά, ότι οι αποφάσεις είναι λιγότερες.

Όσον αφορά τον ενδιάμεσο βαθμό, θεωρούμε ότι δεν υπάρχει πρόβλημα για την καθιέρωση του, για τον εξής απλό λόγο. Πρώτον, εάν υπάρξει οποιαδήποτε βούληση για αύξηση σε λελογισμένο βαθμό των θέσεων των νομικών συμβούλων, το ζήτημα αυτό καλύπτεται και για την προαγωγή των συναδέλφων παρέδρων. Όσον αφορά τον πάρεδρο Α΄, εμείς δεν εισηγούμαστε έναν καινούργιο βαθμό με διαφορετικά καθήκοντα. Εισηγούμαστε έναν πάρεδρο κατ’ αναλογία του δικαστικού πληρεξουσίου Α΄. Υπάρχει ο βαθμός αυτός, ανταποκρίνεται στο βαθμό του προέδρου πρωτοδικών και γι’ αυτό και θεσπίστηκε. Αντίστοιχα, δεν υπάρχει ο αντίστοιχος βαθμός προέδρου εφετών στο νομικό συμβούλιο του κράτους και γι’ αυτό είναι ένα θέμα, το οποίο θεωρούμε ότι πρέπει να προβλεφθεί και δεν ξέρω αν θα είναι στο παρόν σχέδιο νόμου, αλλά πάντως έχει ωριμάσει ο χρόνος να το δούμε αυτό το θέμα, να εντάσσεται και ο βαθμός αυτός, όσον αφορά τα μέλη του Νομικού Συμβουλίου του Κράτους, από τη στιγμή που ο βαθμός αυτός υπάρχει στους δικαστικούς λειτουργούς.

Ένα άλλο θέμα που έχουμε θίξει στις παρατηρήσεις μας και θέλουμε να επανέλθουμε, αποτελεί τη διαφάνεια στη συμμετοχή σε επιτροπές, συμβούλια, σεμινάρια και λοιπά. Ήδη, έγινε μία προσθήκη στο αντίστοιχο άρθρο, που αφορά την επιμόρφωση σε συναδέλφων, μπορεί να απευθύνεται πρόσκληση για εκδήλωση ενδιαφέροντος. Στο θέμα των επιτροπών και των λοιπών, συμμετοχή σε συμβούλια επιτροπές και λοιπά σεμινάρια, θεωρούμε ότι θα πρέπει να είναι γνωστά εκ των προτέρων ποιες επιτροπές λειτουργούν, γιατί υπάρχουν επιτροπές, οι οποίες είναι αμειβόμενες, οι οποίες δεν είναι γνωστό στα μέλη ποιοι μετέχουν και με ποια κριτήρια επιλέγονται και θεωρούμε, ότι στο πλαίσιο της αρχής της διαφάνειας, η οποία είναι βασική αρχή που διατρέχει και νομίζω, ότι το παρόν σχέδιο νόμου την ενισχύει αυτή την αρχή, θα πρέπει κι αυτό το ζήτημα να αντιμετωπιστεί κατά τρόπο θετικό.

Για το θέμα της πιθανολόγησης και της εκτίμησης των υποθέσεων της επίλυσης των διαφορών νομίζω, ότι η κ. Πρόεδρος του Νομικού Συμβουλίου του Κράτους κάλυψε το ζήτημα. Βέβαια, σε κάθε περίπτωση, η εφαρμογή νομολογίας, αποδοχή αιτημάτων ή αγωγών σε πρώιμο στάδιο νομίζω ότι θα ήταν επιτυχέστερη, ειδικά πάγιας νομολογίας και όχι απλώς ευκαιριακά μιας απόφασης, η οποία εξεδόθη σε παρόμοια υπόθεση. Όταν λέμε πάγια νομολογία, πάντα, εννοούμε των Ανωτάτων Δικαστηρίων της χώρας ή τελεσίδικη απόφαση αμετάκλητη από τα Ανώτατα Δικαστήρια θα ήταν πιο ασφαλές, προκειμένου να οδηγηθεί το Νομικό Συμβούλιο του Κράτους στη συμβιβαστική επίλυση διαφορών χωρίς να ταλαιπωρείται ο πολίτης με συνεχείς προσφυγές στα δικαστήρια.

Νομίζω ότι και η Ένωσή μας κάλυψε τα ζητήματα που τέθηκαν. Ευχαριστούμε πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ για τις αναλυτικές σας απαντήσεις. Περνάμε στην κυρία Αλεξίου. Κυρία Αλεξίου, μας ακούτε;

**ΠΑΝΑΓΙΩΤΑ ΑΛΕΞΙΟΥ (Πρόεδρος του Συλλόγου Διοικητικών Υπαλλήλων του Νομικού Συμβουλίου του Κράτους (ΝΣΚ)):** Ναι, σας ακούω.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ελάτε, παρακαλώ, έχετε το λόγο.

**ΠΑΝΑΓΙΩΤΑ ΑΛΕΞΙΟΥ (Πρόεδρος του Συλλόγου Διοικητικών Υπαλλήλων του Νομικού Συμβουλίου του Κράτους (ΝΣΚ)):** Εμείς σαν διοικητικοί υπάλληλοι του Νομικού Συμβουλίου έχουμε βοηθητικό ρόλο στο μεγάλο ρόλο των λειτουργών του Νομικού Συμβουλίου του Κράτους. Συμβάλλουμε στη διευθέτηση του διοικητικού τομέα, είμαστε λίγα άτομα, αλλά με πολλά προσόντα και με μεγάλο φόρτο εργασίας. Έχουμε, φυσικά, τη συμπαράσταση της Προέδρου και η συνεργασία μας είναι αγαστή και με τους λειτουργούς. Το μεγάλο μας θέμα είναι το οικονομικό. Είναι ο φόρτος εργασίας τόσο πολύ μεγάλος που καθόμαστε πάρα πολλές ώρες, πέραν του ωραρίου μας, γιατί οι προθεσμίες δεν μπορούν να περιμένουν και προσπαθούμε να ανταπεξέλθουμε σε όλο αυτό το μεγάλο ρόλο για την καλή διοίκηση και τον καλό συντονισμό όλου του Νομικού Συμβουλίου. Δεν έχω ιδιαίτερα θέματα να θέσω αυτή τη στιγμή. Σας ευχαριστούμε πολύ για όλα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε. Έχουμε ολοκληρώσει με τους εκπροσώπους φορέων. Κύριε Υπουργέ δεν ξέρω, αν θέλετε να πείτε κάτι σε αυτό το σημείο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα ήθελα να κάνω μόνο ένα σχόλιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα ήθελα να ευχαριστήσω πάρα πολύ, την Πρόεδρο του Νομικού Συμβουλίου του Κράτους και τους συνεργάτες της, τον επίτιμο Πρόεδρο του Νομικού Συμβουλίου του Κράτους και όλους αυτούς που δούλεψαν επί βασικών διατάξεων του σχεδίου νόμου, αλλά και την Πρόεδρο και την Ένωση, συνολικά, των μελών του Νομικού Συμβουλίου του Κράτους για την εξαιρετική συνεργασία που είχαμε, τον διάλογο και την ενσωμάτωση, όπως είπε και η κ. Πρόεδρος, κάποιων εκ των παρατηρήσεων που έγιναν. Θέλω να σας διαβεβαιώσω, όπως θέλω να διαβεβαιώσω και τους συναδέλφους, ότι στο βαθμό που υπάρχουν εύλογες, λογικές παρατηρήσεις αυτές θα αξιολογηθούν σε συνεργασία με το Νομικό Συμβούλιο του Κράτους και με την Ένωση των μελών του. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ τον κύριο Υπουργό. Κυρίες και κύριοι συνάδελφοι ολοκληρώθηκε η συζήτηση. Η επόμενη συνεδρίαση αρχίζει στις 12.00. Ευχαριστούμε πάρα πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Βασίλειος – Πέτρος Σπανάκης, Σουλτάνα Ελευθεριάδου, Δημήτριος Τζανακόπουλος, Κωνσταντίνος Σκανδαλίδης, Μαρία Κομνηνάκα, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 11.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**